নিউজ ডেস্ক, বাংলাদেশনিউজ২৪x৭.কম  সুনামগঞ্জের দিরাইয়ে দুর্ধষ ডাকাতি সংঘটিত হয়েছে। ডাকাতের গুলিতে এক মহিলাসহ ২ জন নিহত ও ৫ জন আহত হয়েছে। রোববার রাত ৮টায় দিরাই উপজেলার ভাটিপাড়া ইউনিয়নের সূতারগাঁও গ্রামের গৌতম দাসের বাড়িতে এ ঘটনা ঘটে। ডাকাতরা ওই বাড়ি থেকে ১০ ভরি স্বর্ণালঙ্কার ও নগদ টাকা লুট করে। এ সময় গ্রামবাসী প্রতিরোধের চেষ্টা করলে ডাকাতের গুলিতে নারী-পুরুষসহ ৭ জন গুলিবিদ্ধ হয়। এদের মধ্যে অনু দাস (২৬)কে সুনামগঞ্জ সদর  হাসপাতালে নেয়ার পথে ও দিপন রানী দাস (২২) সিলেট হাসপাতালে চিকিৎসাধীন অবস্থায় মারা যান। আহত নিবাস দাস, শিপন রানী দাস, শিল্পী রানী দাস, ঝুনু বালা দাস ও সুধীর দাসকে দিরাই ও সুনামগঞ্জ হাসপাতালে ভর্তি করা হয়েছে। পালানোর সময় আকলিমা নামের ডাকাত দলের এক মহিলা সদস্যকে আটক করে দিরাই থানায় সোপর্দ করেছে গ্রামবাসী।  প্রত্যক্ষদর্শীরা জানান, রাত ৮টার দিকে ৮/১০ জনের একটি ডাকাত দল গৌতম দাসের বাড়িতে হানা দেয়। এ সময় বাড়ির লোকজনের চিৎকার শুনে গ্রামবাসী ডাকাতদের চারদিক থেকে ঘেরাও করে ফেলে। এ সময় ডাকাতরা গ্রামবাসীর উপর  এলোপাথাড়ি গুলি চালালে ৭ জন গুলিবিদ্ধ হন।  দিরাই থানার ভারপ্রাপ্ত কর্মকর্তা (ওসি) আবু জাফর মু. সালেহ জানান, আটক ডাকত সদস্য আকলিমাকে জিজ্ঞাসাবাদ চলছে। বাড়ির মালিক গৌতম দাস বাদী হয়ে থানায় ডাকাতি মামলা দায়ের করেছেন।  বাংলাদেশনিউজ২৪x৭.কম/এসআরএস/এসএকে.